《迓回庵谯卿持节东浙》
宋代·释居简

廷尉天下平，轩轾论锱铢。时称无冤民，传载西京于。

旧史读至此，遗恨辄有馀。元康神爵间，赵盖靡其躯。

陵迟至五凤，继以韩杨诛。孝宣不足道，定国其争乎。

不得言则去，何苦但嗫嚅。大哉平恕心，至是果有诸。

公乎开禧末，定见了万殊。大本固易拔，滋蔓非难图。

在辟疑惟轻，寸田斋以虚。触藩岂无羝，漏网固有鱼。

执中事宽大，吹春苏槁枯。近者获自新，远者免自洿。

至仁不胜用，盛德多阴储。一节雄东藩，六月驰轺车。

歌谣沸先声，弩矢观前驱。清风方泠然，列城斯凛如。

民物破郁陶，云翳亦展舒。敛此一道惠，归为商鼎需。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。